《醉时歌》
元代·黄庚

茫茫古堪舆，何日分九州。
封域如许人，仅能着我胸中愁。
浇愁须是如渑酒，曲波酿尽银河流。
贮以倒海千顷黄金罍，酌以倾江万斛玻璃舟。
天为青罗幕，月为白玉钩。
月边天孙织云锦，制成五色蒙茸裘。
披裘把酒踏月窟，长揖北斗相劝酬。
一饮一千古，一醉三千秋。
高卧五城十二楼，刚风冽冽吹酒醒，
起来披发骑赤虬。大呼洪崖折浮丘，
飞上昆仑山顶头。下视尘寰一培塿，
挥斥八极逍遥游。

作者简介：黄庚，字星甫，号天台山人，天台（今属浙江）人。出生宋末，早年习举子业。卒年八十馀。晚年曾自编其诗为《月屋漫稿》。事见本集卷首自序及集中有关诗文。黄庚诗，以原铁琴铜剑楼藏四卷抄本（今藏北京图书馆）为底本。校以影印文渊阁《四库全书》本（简称四库本）。两本卷次不同，文字亦各有错诲空缺，而底本多出校本诗十馀首。